Ecos-Ouverture 1998/2001 - Unionin rajat ylittävä alueiden välinen yhteistyö - Euroopan unioni, alueiden välisen yhteistyön liikkeellepaneva voima, nykyaikaisten taloudellisten haasteiden edessä



Virallinen lehti nro C 183 , 13/06/1998 s. 0026 - 0030



ECOS-OUVERTURE 1998/2001 UNIONIN RAJAT YLITTÄVÄ ALUEIDEN VÄLINEN YHTEISTYÖ Euroopan unioni, alueiden välisen yhteistyön liikkeellepaneva voima, nykyaikaisten taloudellisten haasteiden edessä (98/C 183/07) Kaikki Euroopan alueet joutuvat jossain määrin tekemisiin tiettyjen ilmiöiden yhteisvaikutuksen ja dynamiikan kanssa. Tällaisia ilmiöitä ovat esimerkiksi talouselämän muuttuminen maailmanlaajuiseksi ja entistä aineettomammaksi, tietoyhteiskunnan nopea kehittyminen, ympäristön vahingoittuminen, hankintojen turvaaminen, työttömyys ja tasa-arvoisten mahdollisuuksien yleistyminen. Kehitystä edistävät paikallistason toimijat pyrkivät vastaamaan näihin haasteisiin. Koska näiden henkilöiden keskinäinen taitotiedon taso on erilainen ja he elävät erilaisessa kulttuurisessa ja institutionaalisessa ympäristössä sekä toimivat erilaisissa paikallisissa olosuhteissa, he ovat soveltaneet koko Euroopassa hyvin vaihtelevia työmenetelmiä ja kokemuksia. Alueiden välisellä yhteistyöllä voidaan yhdessä tehdyn työn kautta sovittaa yhteen eri näkemyksiä, menetelmiä ja käytäntöjä. Jokainen voi pohtia itse omia työtapojaan ja oppia uutta eri alueiden yhteistyökumppanien noudattamista työtavoista ja parantaa siten omia toimintamenetelmiään. Ideoiden keskinäisen vaihdon ja yhteistyön avulla voidaan myös ratkaista esiintulevia ongelmia entistä paremmin ja nopeammin. Pilottihankkeiden tarkoituksena on lisäksi sellaisten siirrettävien alueellisen talouselämän kehittämismenetelmien löytäminen, joiden avulla paikalliset toimijat voivat osallistua täysivaltaisesti laajaan yhteistyöhön. Yhteistyö on hyödyllistä erityisesti Keski- ja Itä-Euroopan maiden (KIE-maiden) kumppaneiden talouden uudistamisen ja demokraattisen kehityksen kannalta. Yhteistyö valmistaa lisäksi jäsenehdokasmaiden kaupunkeja ja alueita tulevaan Euroopan unionin laajentumiseen. Yhteisesti toteutettava työ toimii näin jännitteitä vähentävänä ja liikkeellepanevana voimana Euroopan yhdentymisessä. Unionin tuki yhteistyölle Alueiden välinen yhteistyö on merkittävä osa Euroopan unionin politiikkaa ja ohjelmia. Euroopan aluekehitysrahaston (EAKR) 10 artiklassa otettiin käyttöön menettely, jonka avulla voidaan rahoittaa uutta luovia toimia aluekehityksen alalla. Unionin rajat ylittävä yhteistyö, johon osallistuu EU:n ulkopuolisia maita, kuuluu näihin toimiin. Tässä yhteydessä komissio (PO XVI) käynnisti vuonna 1991 Ecos-Overture-toimet, ja tähän mennessä rahoitusta on myönnetty yhteensä 70 miljoonaa ecua. Tästä summasta 55 miljoonaa ecua on maksettu EAKR:stä ja 15 miljoonaa ecua PHARE-ohjelmasta 400 hankkeelle, joihin on osallistunut 1 500 alueellista ja paikallista viranomaistahoa. Ecos-Ouverture-ohjelmalle on myönnetty EAKR:stä 25-30 miljoonaa ecua ja PHARE-ohjelmasta 15 miljoonaa ecua ajanjaksolle 1997-1998. Ohjelmasta rahoitetaan yhteistyötä, joka hyödyttää yhteisesti Euroopan unionin alueita ja kaupunkeja sekä pääasiassa niiden yhteistyötahoja KIE-maista (Albania, Bosnia ja Hertsegovina, Bulgaria, Viro, Unkari, Latvia, Liettua, entinen Jugoslavian tasavalta Makedonia, Puola, Romania, Slovakia, Slovenia ja T Osekki) (1). Euroopan komissio esittää Ecos-Ouverture 1998-2001 -toimien osana tämän ehdotuspyynnön, jossa tukikelpoisten alueiden alueellisia ja paikallisia viranomaisia pyydetään esittämään alueiden välistä yhteistyötä koskevia hanke-ehdotuksia 15. marraskuuta 1998 mennessä. Yhteistyön tavoitteet - Eri alueiden alueellisten toimijoiden välisen yhteistyön kannustaminen kehittämällä kokemusten vaihtoon tai tietotaidon siirtämiseen perustuvia yhteisiä hankkeita. - Hajauttamisen edistäminen kehittämällä alueellisen ja paikallisen tason toimivaltaa. - KIE-maiden ja EU:n epäsuotuisien alueiden alueellisten ja paikallisten viranomaisten sekä alueellisen ja paikallisen tason toimijoiden toimintamahdollisuuksien ja työmenetelmien parantaminen taloudellisen ja yhteiskunnallisen kehityksen alalla. - Alueellisen tai paikallisen kehityksen konkreettisen ja esimerkinomaisen toteutuksen edistäminen siten, että toteutukset voivat toimia malleina hyvien käytäntöjen yleistämiseksi kyseisellä alueella tai sitä ympäröivillä alueilla. - Laajentumisen valmisteleminen lujittamalla KIE-maiden alueellisten ja paikallisten viranomaisten liittymistä ennakoivaa strategiaa perehdyttämällä nämä viranomaistahot yhteisön politiikkoihin sekä erityisesti rakennerahastojen toimintaan. Yhteistyön toiminta-alat Yhteistyön neljä toiminta-alaa ovat: 1. paikallisten tai alueellisten viranomaisten työmenetelmien ja työvälineiden parantaminen: - alueellisten tai paikallisten kohteiden kehittämisstrategioiden laatiminen erityisesti laajentumista silmällä pitäen (2) - kaupunkien ja maaseutualueiden palveluiden parantaminen, erityisesti liikennejärjestelmien kehittäminen sekä tietoyhteiskunnan tekniikoiden hyödyntäminen. 2. pienten ja keskisuurten yritysten nykyaikaistamiseen ja kehittämiseen tähtäävien tukipalveluiden parantaminen: - pienten ja keskisuurten yritysten nykyaikaistamiseen ja kehittämiseen liittyvien tukipalveluiden käyttöönotto - naisyrittäjät: naisten aseman parantaminen paikallisessa talouselämässä. 3. ympäristön suojelu ja hyödyntäminen kestävän kehityksen periaatteen mukaisesti: - luonnonympäristöjen suojelu, hyödyntäminen ja hoito - pilaantumista aiheuttavien tekijöiden valvonnan sekä jätteiden ja jätevesien hallinnan ja/tai kierrätyksen parantaminen - energiansäästön ja uusiutuvien energianlähteiden käytön edistäminen. 4. alueiden kulttuuriperinnön taloudellinen hyödyntäminen työpaikkojen säilyttämiseksi tai pysyvien työpaikkojen luomiseksi. Yhteistyön eri osapuolet Yhteistyön pääasiallisten osapuolten on oltava Euroopan unionin ja yhteisön ulkopuolisten maiden alueellisia tai paikallisia viranomaistahoja taikka niiden valvomia tai valtuuttamia laitoksia. PHARE:n määrärahojen hallinnoinnista vastaa joku KIE-maiden pääasiallisista yhteistyön osapuolista ja EAKR:n määrärahojen hallinnoinnista vastaa joku unionin pääasiallisista yhteistyön osapuolista. Yhteistyön järjestämisestä vastaavan hankkeen johtajan on oltava joko EAKR:stä maksettavien määrärahojen hallinnoinnista vastaava yhteistyön pääasiallinen osapuoli tai PHARE-ohjelmista maksettavien määrärahojen hallinnoinnista vastaava yhteistyön pääasiallinen osapuoli. Yhteistyön muut osapuolet voivat olla alueellisia tai paikallisia viranomaistahoja, kehitysvirastoja, kauppakamareita, muita yleishyödyllisiä tehtäviä toteuttavia elimiä tai taloudellisia tai yhteiskunnallisia toimijoita. Yhteistyöhankkeissa on oltava 3-6 pääasiallista osapuolta eri alueilta vähintään kahdesta jäsenvaltiosta ja vähintään yhdeltä KIE-maan alueelta (3). Puolet yhteistyön pääasiallisista yhteisön osapuolista on oltava EAKR:n tavoitteiden 1, 2, 5b tai 6 alueita. Kuitenkin niiden alueellisten viranomaisten osalta, joiden tavoitteena on laatia kehittämisstrategioita (toiminta-ala 1, 1 kohta), yhteistyön osapuolten enimmäismäärä on neljä. Näistä osapuolista kaksi edustaa unionia ja yksi tai kaksi KIE-maita ja/tai Kyprosta. Toisen unionia edustavista osapuolista on oltava tavoite 1-alueita, ja toisen osapuolen on kuuluttava EAKR:n tukikelpoisiin kohdealueisiin (1, 2 5b tai 6). Aktiivista ja tasapuolista yhteistyötä koskeva vaatimus Alueiden välisestä yhteistyöstä aikaisemmin saatujen kokemusten perusteella voidaan osoittaa, että parhaat tulokset antavat hankkeet ovat useiden eri ominaispiirteiden yhdistelmiä: - Aktiivisen paikallisen yhteistyön käynnistäminen kaikilla niillä alueilla, jotka osallistuvat hankkeeseen; tämä koskee kaikkia niitä julkisia ja/tai yksityisiä laitoksia, joilla on tarvittava asiantuntemus ja kiinnostus kyseiseen alaan ja jotka haluavat osallistua hankkeeseen. - Dynaamisen alueiden välisen yhteistyön käynnistäminen, jolloin hankkeen johtajan tehtävänä on koko verkoston toiminnan edistäminen ja hankkeen yhteensovittaminen ja jolloin kunkin yhteistyöhön osallistuvan alueen osalta paikallisen osallistujan vastuulla on yhteistyön edistäminen paikallisella tasolla sekä yhteistyöhankkeeseen olennaisesti liittyvien töiden toteuttaminen. - Sellaisen alueiden välisen konkreettisen ja tasapuolisen yhteistyön kehittäminen, jossa pyritään todelliseen yhteistoimintaan niin paikallisella tasolla kuin alueidenkin välisellä tasolla ja jossa niin ikään pyritään pyritään konkreettisiin saavutuksiin, joiden avulla voidaan vastaavasti hankkia uutta taitotietoa tai parantaa olemassa olevan taitotiedon tasoa. Hankkeen toteutusta koskeva laatuvaatimus - Hankkeen johtajalla on vastuu hankkeen onnistumisesta teknisesti ja rahoituksen osalta. Hankkeen johtajan on osoitettava johtamiskykynsä verkoston toiminnan edistämisessä sekä hankkeen johtamisessa. - Hankkeen johtajan on perustettava ohjauskomitea, jossa ovat edustettuina hankkeen pääasialliset osapuolet. Tällä komitealla on paikallinen ja alueellinen sekä poliittinen vastuu yhteistyöstä. Komitean on muodostettava työryhmä, joka vastaa hankkeen teknisestä toteutuksesta. - Hankkeen johtajan tehtävänä on nimittää työryhmä, jonka toimintaan jokainen yhteistyön osapuoli osallistuu aktiivisesti ja jonka tehtävien selkeästä ja tasapuolisesta jakamisesta päätetään yhteisesti. Komitean on laadittava selkeä ja toteuttamiskelpoinen työohjelma. - Yhteistyöverkoston tukena on käytettävä laadukkaan työn tuottamiseen tarvittavaa asiantuntemusta, vaikka kyseistä asiantuntemusta löytyisi ainoastaan yhteistyöhön osallistuvien alueiden ulkopuolelta. - Tietyin määräajoin on laadittava väliarvio, jonka avulla käytettyjen keinojen soveltuvuus voidaan tarkistaa asetettujen tavoitteiden kannalta. Toivotut tulokset - Käytännön toteutukset, jotka tukevat kokemusten vaihtoa tai taitotiedon siirtämistä ja joita voidaan lisäksi käyttää mallina kyseisellä alueella tai ympäröivillä alueilla. - Yhdessä työskentelyn oppiminen alueellisella ja/tai paikallisella tasolla sekä talouden kehittämiseen osallistuvien järjestöjen ja paikallisten toimijoiden toimintamahdollisuuksien parantaminen. - Uusien menetelmien käyttöönotto tai nykyisten menetelmien parantaminen vertailemalla vastaavanlaisten tai samojen ongelmien kanssa tekemisiin joutuvien eri alueiden toimijoiden noudattamia käytäntöjä. - Kyseisten alueiden taloudellista ja yhteiskunnallista kehitystä hyödyttävät toimintastrategiat, toteutettavuustutkimukset, erilaiset toimet ja/tai toteutukset. Talousarvio ja toteutusaika Yhteisön rahoitusosuuden olisi kussakin hankkeessa oltava 200 000-800 000 ecua EAKR:n osalta ja 100 000-400 000 ecua PHARE:n osalta (4). Yhteisön rahoitusosuus voi olla enintään 75 prosenttia tukikelpoisista menoista tavoitteiden 1 ja 6 alueilla, enintään 50 prosenttia muilla unionin alueilla sekä 75 prosenttia yhteistyökumppaneina olevien KIE-maiden kumppaneiden osalta (5). Ainakin puolet EAKR:n rahoitusosuudesta on kohdistettava rakennerahastojen tavoitteiden 1, 2, 5b tai 6 kohdealueille. Hankkeiden toteutusaika on enimmillään kolme vuotta. Pääasialliset valintaperusteet 1. Yhteistyön laatu: - Paikallinen yhteistyö: yhteistyöhön paikallisella tasolla osallistuvien pääasiallisten osapuolten erilaisuus ja keskinäinen täydentävyys, osallistumisen aste, paikallisen yhteistyön organisoimisen laatu ja se, miten hyvin osapuolet ovat sitoutuneet hankkeeseen. - Alueiden välinen yhteistyö: pääasiallisten osapuolten poliittinen ja tekninen edustavuus, alueiden välisen yhteistyön tasapainoisuus, yhteinen motivaatio, kaikkia yhteistyöalueita edustava ohjauskomitean kokoonpano, yhteistyön soveltuvuus yhteisen hankkeen kannalta. 2. Paikallisten toimijoiden osallistuminen: - Saatujen kokemusten ja taitotiedon vaihdon merkittävyys erityisesti sen osalta, että merkittävä lukumäärä paikallisia toimijoita on ottanut käytännön sovelluksia käyttöön kullakin tietojen vaihtoon osallistuvalla alueella. 3. Verkoston organisointi: - Ohjauskomitean organisointi: hankkeen pääasiallisina osapuolina toimivien paikallisten ja alueellisten viranomaisten aktiivinen osallistuminen. - Hankkeen työryhmän organisointi: hankkeen johtajan johtamiskyky, paikallisten työryhmien osaaminen ja paikallistason koordinaattorin kyvyt, työryhmän kokoonpano. - Hankkeen työryhmän toimintatapa ja tehokkaat työmenetelmät, kuten verkoston sisäiset ja ulkoiset viestintävälineet, yhteinen työkieli. - Yhteisön määrärahoja hallinnoivan elimen johtamiskyky, käytössä oleva varainhoitojärjestelmä. 4. Asetetut tavoitteet/toivotut tulokset: - Yhteiset tavoitteet: hankkeen tavoitteiden selkeys, tavoitteiden uskottavuus paikalliset ja alueelliset näkökohdat huomioon ottaen, lyhyen aikavälin tavoitteiden konkreettisuus ja toteuttamiskelpoisuus, tavoitteiden keskinäinen johdonmukaisuus, hankkeiden soveltuvuus ohjelman tavoitteiden kannalta. - Toivotut tulokset: tulosten muotoilun selkeys, tulosten laadun ja määrän ilmoittaminen, uskottavuus, konkreettisuus ja toteuttamiskelpoisuus, kiinnostavuus alueiden välisellä tasolla sekä paikallisella tasolla (verkosto tasolla ja hankkeen tasolla), johdonmukaisuus yhteisten tavoitteiden kanssa ja täytäntöönpannut keinot. - Vaikutus/hyöty eri osapuolten kannalta: kunkin osapuolen ja erityisesti yhteisön ulkopuolisia maita edustavien osapuolten ennakoima vaikutus/hyöty: laatu, luotettavuus ja johdonmukaisuus ohjelman tavoitteiden kanssa; hankkeesta saatujen kokemusten levittäminen. 5. Työohjelman laatu: - Suunnitellut toimet: suunniteltujen toimien tehokkuus hankkeen yhteisten tavoitteiden saavuttamisen sekä toivottujen tulosten toteutumisen kannalta; toimien muotoilun selkeys; paikallisella tasolla sekä alueiden välisellä tasolla toteutettavien toimien laatu ja lukumäärä suhteessa hankkeen tarpeisiin; paikallisten toimien ja alueiden välisten toimien tasapaino. - Työohjelman selkeys: toteutettavien töiden, alueiden välisen yhteistyön osuuden, hankkeen muiden osapuolten, edunsaajien sekä toivottujen tulosten osoittaminen kunkin toimen osalta; yhteisesti suoritettavan työn organisoinnin laatu, tehtävien jakamisen selkeys ja uskottavuus, toimien tasapainoisuus, keskinäinen täydentävyys ja niiden soveltuminen yhteisiin tavoitteisiin; toimeenpanoaikataulu. 6. Talousarvio ja määrärahat: - Talousarvion riittävyys ja avoimuus suhteessa tavoitteisiin, työohjelmaan ja toteutettuihin toimiin; budjettikohtia sekä budjettikohdittain ja toimittain luokiteltuja kustannusarvioita koskevien selitysten laatu; rahoituksen jakautuminen tasapainoisesti osapuolten kesken eri alueiden välillä. - Pääasiallisten osapuolten ja muiden osapuolten tekemien virallisten maksusitoumusten ja talousarviossa esitettyjen summien keskinäinen vastaavuus. Perusteet tukikelpoisuudelle Ainoastaan seuraavat perusteet täyttäviä hankkeita koskevat asiakirjat arvioidaan: 1. Yhteistyökumppanit: kumppaneita on oltava vähintään kolmelta ja enintään kuudelta eri alueelta ja vähintään kahdesta jäsenvaltiosta ja yhdestä Keski-Euroopan maasta (Albania, Bosnia ja Hertsegovina, Bulgaria, Viro, Unkari, Latvia, Liettua entinen Jugoslavian tasavalta Makedonia, Puola, Romania, Slovakia, Slovenia ja T Osekki) (6). Kuitenkin niiden KIE-maiden osapuolten osalta, joiden tavoitteena on laatia kehittämisstrategioita (toiminta-ala 1, 1 kohta), yhteistyön osapuolten enimmäismäärä on neljä. Tästä määrästä kaksi osapuolta edustaa unionia ja yksi tai kaksi yhteisön ulkopuolisia maita. Pakollisen unioniosapuolen on koskettava tavoitetta 1 ja toisen osapuolen on kuuluttava EAKR:n tukikelpoisiin kohdealueisiin (1, 2, 5b, 6). 2. Vähintään puolet yhteisön osapuolista tulee rakennerahastojen tukikelpoisilta alueilta, ja niiden on saatava vähintään puolet siitä rahoituksesta, jonka yhteisö myöntää hankkeelle EAKR:stä. 3. Hanketta johtavan pääasiallisen osapuolen sekä kunkin hankkeeseen liittyvää aluetta edustavan muun pääasiallisen osapuolen on allekirjoitettava tietopakettiin sisältyvän mallin mukainen sitoumuskirje, jossa ilmoitetaan näiden osapuolten osuus hankkeen rahoituksesta. 4. Siinä tapauksessa, että tietyillä pääasiallisilla osapuolilla ei ole alueellisen viranomaisen asemaa, sen alueellisen viranomaisen, joka valvoo tätä pääasiallista osapuolta ja antaa sille valtuutuksen, on täsmennettävä se, mistä tämä valvonta muodostuu ja lisäksi allekirjoitettava mallinmukainen valtuuskirje. Tällä kirjeellä paikallinen tai alueellinen viranomainen sitoutuu osallistumaan hankkeen ohjauskomiteaan. Viranomainen toimii tätä viranomaistahoa hankkeessa edustavan laitoksen poliittisena, teknisenä ja rahoituksellisena takaajana. 5. EAKR:stä maksettavia varoja hallinnoi hankkeen pääasiallinen unioniosapuoli, PHARE-ohjelmasta maksettavia varoja KIE-maiden pääasiallinen osapuoli. 6. Yhteisön osuus rahoituksesta on 200 000-800 00 ecua EAKR:n osalta ja 100 000-400 000 ecua PHARE-ohjelmien osalta. 7. Hankkeen muina osapuolina toimineet laitokset ovat oikeutettuja korvaukseen suorittamistaan töistä ainoastaan siinä tapauksessa, että ne ovat osallistuneet hankkeen rahoitukseen. Laitoksia, joiden työ on korvattu kokonaisuudessaan, pidetään palvelujen tarjoajina. 8. Asianmukaisesti täytetyt hakemusasiakirjat on lähetettävä kuutena kappaleena viimeistään jäljempänä mainittuna päivänä. 9. Hankkeen kuvaus: - Hakemuslomakkeessa on tyhjentävä kuvaus hankkeesta. - Tietopaketissa esitetään täydelliset rahoitustaulukot sekä ilmoitetaan ne toimielimet (pääasialliset ja muut osapuolet), jotka aikovat osallistua rahoitukseen ja (liitteenä) kirjeet, joista käy ilmi tämä aikomus. Asiakirjojen toimittaminen Pilottihankkeita koskevat ehdotukset on lähetettävä komissiolle kuutena kappaleena viimeistään 15. marraskuuta 1998, mistä postileimaa pidetään osoituksena, seuraavaan osoitteeseen: Euroopan komissio PO XVI.A.2 - Aluepolitiikka ja koheesio PO I.A.B. - Ulkosuhteet Unionin rajat ylittävät alueiden väliset yhteistyöhankkeet Rakennus CSM2 3/67 Rue de la Loi/Wetstraat 200 B-1049 Bruxelles/Brussel. Tietopaketti Tietopaketti, joka sisältää hakemuslomakkeet ja työohjelman ja jossa selvitetään tarjousten esittämisessä sovellettavat menettelytavat sekä yhteisön tukea sääntelevät periaatteet, on saatavissa postitse yllä olevasta osoitteesta, lähettämällä hakemus faksilla ((32-2) 299 56 01; faksissa maininta PO XVI-PO 1A, Ecos-Ouverture 1998-2001), sähköpostitse osoitteesta ecos-ouverture @fmb.dg16.cec.be tai internet-sivulta www.inforegio.org Tietopaketteja aletaan lähettää 15. kesäkuuta 1998. Komissio järjestää 22./24. kesäkuuta 1998 jossakin Keski-Euroopan maassa yhteistyöpörssin sekä seminaareja, joissa Ecos-Ouverture 1998/2001 -ehdotuspyynnön perusteella rahoitettavista toimista kiinnostuneet alueelliset tai paikalliset viranomaiset voivat tutustua ohjelman tarjoamiin mahdollisuuksiin sekä saavat lisätietoa osallistumisesta unionin rajat ylittäviin alueiden välisiin yhteistyötoimiin. Hankkeen muina osapuolina toimineet laitokset ovat oikeutettuja korvaukseen suorittamistaan töistä ainoastaan siinä tapauksessa, että ne ovat osallistuneet hankkeen rahoitukseen. Laitoksia, joiden työ on korvattu kokonaisuudessaan, pidetään palvelujen tarjoajina. (1) Unionin ja KIE-maiden kumppaneista muodostettuun yhteistyöverkkoon voi liittyä kumppaneita myös uusista itsenäisistä eurooppalaisista valtioista (Moldavia, läntinen Venäjä, Ukraina ja Valko-Venäjä) ja Välimeren alueelta (Algeria, Kypros, Egypti, Israel, Jordania, Libanon, Malta, Marokko, Syyria, Tunisia, Turkki ja Palestiinan itsehallintoalueet). Tietopaketissa lisää rahoituksesta näiden kumppanien osalta. (2) Huomautus: KIE-maiden ja Kyproksen osalta sovelletaan erityisiä tukikelpoisuutta koskevia ehtoja. (3) Unionin ja KIE-maiden kumppaneista muodostettuun yhteistyöverkkoon voi liittyä kumppaneita myös uusista itsenäisistä eurooppalaisista valtioista ja Välimeren alueelta. (4) Tietopaketissa lisää rahoituksesta Välimeren alueen kumppaneiden tai uusien itsenäisten eurooppalaisten valtioiden osalta. (5) Tietopaketissa lisää rahoituksesta Välimeren alueen kumppaneiden tai uusien itsenäisten eurooppalaisten valtioiden osalta. (6) Välimeren maista olevien kumppanien on oltava seuraavista maista: Algeria, Kypros, Egypti, Israel, Jordania, Libanon, Malta, Marokko, Syyria, Tunisia, Turkki ja Palestiinan itsehallintoalueet. Uusien itsenäisten valtioiden Euroopan puoleisista osista olevien kumppanien on oltava seuraavista maista: Moldavia, läntinen Venäjä, Ukraina ja Valko-Venäjä.